62014CO0203_HR
Stranke
Osnova
Operativni dio
Stranke
U predmetu C‑203/14,
povodom zahtjeva za prethodnu odluku na temelju članka 267. UFEU‑a, koji je uputio Tribunal Català de Contractes del Sector Públic (Španjolska), odlukom od 25. ožujka 2014., koju je Sud zaprimio 23. travnja 2014., u postupku
Consorci Sanitari del Maresme
protiv
Corporació de Salut del Maresme i la Selva
SUD (veliko vijeće),
u sastavu: V. Skouris, predsjednik, K. Lenaerts, potpredsjednik, A. Tizzano, R. Silva de Lapuerta, T. von Danwitz, A. Ó Caoimh, J.-C. Bonichot, C. Vajda, S. Rodin, predsjednici vijeća, A. Arabadjiev, M. Berger (izvjestiteljica), E. Jarašiūnas, C. G. Fernlund, J. L. da Cruz Vilaça i F. Biltgen, suci,
nezavisni odvjetnik: N. Jääskinen,
tajnik: A. Calot Escobar,
saslušavši nezavisnog odvjetnika,
donosi sljedeće
Rješenje
Osnova
1. Zahtjev za prethodnu odluku odnosi se na tumačenje članka 8. stavka 1. i članka 52. Direktive Europskog parlamenta i Vijeća 2004/18/EZ od 31. ožujka 2004. o usklađivanju postupaka za sklapanje ugovora o javnim radovima, ugovora o javnoj nabavi robe te ugovora o javnim uslugama (SL L 134, str. 114.) (SL, posebno izdanje na hrvatskom jeziku, poglavlje 6., svezak 1., str. 156.).
2. Taj je zahtjev podnesen u okviru posebnog upravnog postupka u području javne nabave koji je pokrenuo Consorci Sanitari del Maresme (zdravstveni konzorcij okruga Maresme), a kojim zahtijeva, s jedne strane, poništenje odluke kojom je odbor za javnu nabavu pri Corporació de Salut del Maresme i la Selva (službi nadležnoj za zdravstvene usluge okrugâ Maresme i Selva) odbio tom konzorciju izdati odobrenje za sudjelovanje u postupku javne nabave za dodjelu ugovora za pružanje usluga magnetske rezonance u zdravstvenim ustanovama kojima upravlja Corporació de Salut del Maresme i la Selva i, s druge strane, da se tom konzorciju dopusti sudjelovanje u postupku.
3. Odlukom od 13. siječnja 2015. Sud je predmet dodijelio šestom vijeću i odlučio, na temelju članka 76. stavka 2. svog Poslovnika, da neće održati raspravu. Također je odlučio da će se o predmetu odlučivati bez mišljenja nezavisnog odvjetnika.
4. Budući da su se pojavile dvojbe glede nadležnosti Suda, Sud je uputio zahtjev za pojašnjenje Tribunalu Català de Contractes del Sector Públic (katalonskom sudu za nabavu u javnom sektoru) 9. veljače 2015. Potonji je na taj zahtjev odgovorio dopisom od 12. veljače 2015., koji je Sud zaprimio 17. veljače 2015.
5. S obzirom na pojašnjenja koja je pružio Tribunal Català de Contractes del Sector Públic, Sud smatra da je pred njim potrebno održati detaljnu raspravu. Odlučio je izvršiti novu dodjelu predmeta kojom je ovaj predmet dodijeljen velikom vijeću, koje će odluku donijeti nakon što nezavisni odvjetnik iznese svoje mišljenje.
6. Naime, iz spomenutih pojašnjenja proizlazi da je posebni upravni postupak u području javne nabave, odnosno glavni postupak, fakultativne naravi te da će odlukom donesenom u tom postupku biti okončan upravni postupak, ali će protiv te odluke potom biti moguće pokrenuti redovni upravni spor („contencioso‑administrativo“).
7. Postavlja se pitanje ispunjava li Tribunal Català de Contractes del Sector Públic kriterije sudske prakse Suda za kvalifikaciju tijela kao suda, u smislu članka 267. UFEU‑a.
8. Slijedom toga, Sud smatra da je potrebno održati raspravu kako bi se zainteresiranim osobama iz članka 23. Statuta Suda Europske unije omogućilo da iznesu svoja eventualna stajališta o pitanju iz točke 7. ovog rješenja.
Operativni dio
Slijedom navedenog, Sud (veliko vijeće) rješava:
1. Otvara se usmeni postupak u predmetu C‑203/14.
2. Datum održavanja rasprave određen je zasebnim aktom.
3. Pozivaju se zainteresirane osobe iz članka 23. Statuta Suda Europske unije da iznesu svoja eventualna stajališta o pitanju ispunjava li Tribunal Català de Contractes del Sector Públic (Španjolska) kriterije sudske prakse Suda za kvalifikaciju tijela kao suda, u smislu članka 267. UFEU‑a.
4. O troškovima će se odlučiti naknadno.